Seinagangur, frestun og ábyrgðarfirring hafa einkennt aðgerðir stjórnvalda í loftslagsmálum. Þetta kemur fram í nýrri yfirlýsingu Landverndar þar sem kallað er eftir tafarlausum aðgerðum í málaflokknum
Sjötta ástandsskýrsla milliríkjanefndar Sameinuðu þjóðanna um loftslagsvána var birt í gær, þar sem varað er við veðuröfgum og alvarlegum afleiðingum loftslagsbreytinga. Landvernd segir að varað hafi verið við stöðu loftslagsins í áratugi, en stjórnmálafólk og þjóðarleiðtogar hafi brugðist. Auður Önnu Magnúsdóttir framkvæmdastjóri Landverndar segir að nú þurfi stjórnvöld að bregðast við með raunverulegum aðgerðum
Það eru valdhafar, stjórnmálafólk og aðrir sem hafa mikil völd, sem að bera ábyrgð og verða að taka þá ábyrgð núna. Ekki almenningur. Það er almenningur sem á að þrýsta á, en það eru valdhafarnir sem verða að taka ábyrgðina núna.
Ríkisstjórnin kynnti nýverið fyrstu fjármögnuðu aðgerðaáætlun Íslendinga í loftslagsmálum. Landvernd segist fagna því skrefi, en bendir á að það komi til næstum tveimur áratugum seinna en á hinum Norðurlöndunum. Þau segja aðgerðaáætlunina ekki nógu markvissa, ekki nógu vel fjármagnaða og ekki nógu róttæka. Íslendingar eru meðal þeirra þjóða sem losa mest af gróðurhúsalofttegundum á hvern íbúa á heimsvísu. Landvernd segir að nú séu síðustu forvöð fyrir Íslendinga að draga úr losuninni
Það sem við erum að kalla eftir eru raunverulegar aðgerðir og aðgerðir sem virkilega skila árangri. Það er ekkert orðið of seint fyrir okkur að grípa til aðgerða? Nei, það verður náttúrulega aldrei of seint því við erum alltaf að forða okkur frá verri og verri afleiðingum. En það sem við sjáum náttúrulega núna er að breytingarnar sem alltaf er búið að vera að boða, loftslagsbreytingarnar, áhrifin á manneskjurnar, þær eru komnar. Þær eru að raungerast núna. En hversu slæmar þær verða, það mótast af því til hvaða aðgerða við grípum og hvernig við tökumst á við þetta.